**Programok megvalósítása, 1. szakasz: 2019. 09.01 - 2020. 02.29.**

A 2019-es évet az „Észrevesszük, szóvá tesszük, megoldjuk – Taliándörögd, az EGYÜTTTMŰKÖDŐ település” program keretében közösségi beszélgetésekkel kezdtük, melyeken a résztevőkkel közösen vizsgáltuk meg a kérdőívek révén felmerült problémákat, ötleteket, javaslatokat. Ezúton is köszönjük az aktív részvételt, a véleménynyilvánításokat, melyekkel hozzájárultak a Cselekvési terv elkészítéséhez, valamint a következő három év eseményeinek, akcióinak megtervezéséhez!

2019. szeptember 1-vel foghattunk neki a tervek megvalósításának. A terveket, programokat, akciókat a közösségi beszélgetések során felmerült, és a közösségi felméréssel megerősített témák köré terveztük (Hagyományőrzés, hagyományteremtés; Faluszépítés, faluépítés; Programok, rendezvények, szabadidő; Turisztika, gazdaság; Szemléletformálás; Időseink; Fiataljaink; Gyermekeink).

Ami már elkezdődött:

Összeült szeptember 3-án a Civil Kerekasztal. Közösen áttekintettük a Cselekvési Tervet, és a Rendezvénynaptárt. Megbeszéltük, megerősítettük, hogy ki-kinek-mikor és miben tud segíteni.

A KincsesKlub működése is elindult szeptemberben. A cselekvési tervnek köszönhetően hangsúlyt kapott a közlekedésbiztonság. Reméljük, hogy a gyerekek által megszerzett tudásnak a szülők is hasznát látják!

Kipróbáltuk, hogyan működik az Okosodjunk együtt sorozat, szerveztünk október 19-én egy Gyümölcsész napot. Dr. Szani Zsolt tartott számunkra érdekes, és jól érthető előadást *Hegyek, kertek gyümölcsei* címmel, majd a hozott gyümölcsök kóstolása és beazonosítsa közben élénk beszélgetés alakult ki, melynek során a résztvevők is megosztották egymással ismereteiket.

Még szintén októberben látóútra indultunk az érdeklődőkkel Alsómocsoládra. A nap tapasztalatait november 14-én beszéltük meg egymással. Minden résztvevő egyetértett abban, hogy a legfőbb tanulság a közösség tervezési folyamat következetes végig vitele és stratégiai tervezés fontossága. Mi magunk is ezen az úton vagyunk most és megerősítette a közösséget az együttműködések, együtt gondolkodás szükségességéről. Megszívlelendő és adaptálható még a stratégiai menedzsment szervezet létrehozásának és működtetésének alsómocsoládi gyakorlata. Az Önkormányzat nem irányít, hanem menedzsel, koordinálja a szuverén módon gondolkodó, az önkormányzat tevékenységét segítő egyének cselekvéseit. A hagyományos főnök-beosztott szemlélettel felhagyva munkatársaik teamekben dolgoznak egy- egy feladat megoldásán. A teamet mindig az a kolléga vezeti, aki az adott feladathoz szükséges kompetenciával rendelkezik. Nem ritka, hogy aki az egyik teamben vezető, a másikban segítő munkatárs. Az önkormányzat egyik meghatározó értéknek a pozitív látásmódot tekinti, mely nem csak az önkormányzatot, de segítőit is jellemzi. Nagyra értékelik az új iránti fogékonyságot, az összefogást, az együttműködő készséget, a fejlődés iránti elkötelezettséget, a jövő-orientáltságot, s ezzel együtt a tradíciók tiszteletét és a megőrzésük iránti igényt. Ugyancsak átültethető a közmeghallgatások közösségi lebonyolítása az egyes intézmények vezetőinek aktív bevonásával.

November 9-én a szemléletformálást segítő munkacsoport kezdte meg, ahol a korábban felmerült öteteket tovább boncolgattuk, újakkal egészítettük ki, és összeállítottunk egy vázlatos ütemtervet a szemléletformálás tudatos megvalósítására. Jó volt tapasztalni, hogy a korábbi beszélgetéseknek köszönhetően már az önkormányzat is, a téma iránt érdeklődő lakosok is tettek lépéséket, utánajártak lehetőségeknek, törvényeknek. Mindenki jó szívvel tesz a megfogalmazott célokért. 2020. Január hónapjától kezdődően havonta szeretnénk megjelentetni a Dörögdi Hírlevelet, melynek egyik oldalán az aktuális hónap programjairól, eseményeiről kapunk információt, a másik oldalán hozzáértők által leírt érdekességek, információk, képek, vagy éppen gyerekek által alkotott rajzok szerepelhetnek, melyek segítenek bennünket ebben a gyorsan változó világban azokat az aktuális információkat megismerni, melyek révén napi életünkben jobban tudunk majd figyelni a szép természeti környezetnek (melyben élünk) a megóvására gyermekeink, unokáink számára (és velük együtt), s melyek segítik egészségünk megőrzését. Néhány a tervezett témák közül: Vegyszermentesen a háztartásban; Hogyan komposztáljunk?; Egészséges táplálkozás; stb. Kerestük közösen a településen keletkező zöldhulladék költséghatékony elhelyezésének megoldását is.

November 14-éna Civil Kerekasztal keretében megpróbáltuk összeállítani a 2020-as év részletes programtervét, hogy decemberben a KincsesHáz Kürtölővel együtt eljuttathassuk minden taliándörögdi háztartásba. Nem könnyű feladat, nagyon sok program lesz, és bizony előfordulhat, hogy a tervezett időpontot valami mégis felülírja. Mindnyájan (önkormányzat, intézmények, civilek) törekszünk arra, hogy a tervezett időpontokat betartsuk.

November 19-én a Faluszépítő munkacsoport műhelyfoglalkozásán újra képviseltette magát a Nőszövetség, a településvezetés, és itt voltak a Pagony munkatársai, hogy szaktudásukkal segítség a tervezést. A munkacsoportnak köszönhetően településünkön elindul közterületeink tudatos és fenntartható fejlesztése, szépítése. A résztvevők egyetértettek abban, hogy kis lépésekkel haladjunk a megvalósítás során. Január végéig kell elkészítenünk a lajstromozásokat, térrendezési javaslatokat és február 3-án találkozhatunk újra, ahol az elkészült anyagok alapján előkészítjük a tavaszi akciókat. 2020. tavaszán forrástisztítás és a közterületekre történő növényültetés, térrendezés valósítható meg. Elsődleges közterületeink közül a Klastrom környéke, az óvoda előtti kőkereszt környéke, és a síkon lévő buszmegálló melletti üres terület. Ez utóbbinál felmerült egy újszülöttek parkjának létrehozása, a fiúknak körtefák, a lányoknak almafák ültetésével.

November végére maradt a Vállalkozói Kerekasztal elindítása, melynek célja a vállalkozói szférán belül egymás megismerése, az önkormányzat és a vállalkozások céljaiban a közös pontok megtalálása, a további együttműködések, partnerségek előmozdításának segítése.

Decemberben megjelent a KincsesHáz Kürtölő, benne a projekt hírei, a civilekkel, intézményeinkkel, önkormányzatunkkal történt eseményekkel, valamint megjelent a közös munkának köszönhetően a 2020-as év Rendezvénynaptára.

2020. első két hónap zajlottak az Okosodjunk együtt programrész előadásai, elkészült a Faluszépítő műhely tagjainak javaslatai alapján a PAGONY Kert- és Tájépítész Kft szakmai ajánlása közterületeink, előkertjeink virágosítására, „gyümölcsösítésére”.

Szeretnénk felhívni a figyelmet, hogy minden program, találkozó nyitott, aki szívesen bekapcsolódna, jelezze és figyelje a meghívókat, hirdetményeket mind a hirdetőtáblákon, mind a Közöségi Ház információs tábláján, vagy a KÖSZI irodájánál, ahol személyesen is mindenkit szeretettel várunk bármilyen kérdés, ötlet megfogalmazódik valakiben!

A projekt eseményeiről, eredményeiről információkat láthatnak még a KÖSZI honlapján (<https://www.koszi.org/egyuettmukoedo-telepueles>), a KÖSZI facebook oldalán (<https://www.facebook.com/koszi.org/>) is közzétesszük a projekt eseményeit, híreit.

A projektnek köszönhetően ma már településünk akadálymentesített, új [www.taliándorogd.hu](http://www.taliándorogd.hu) weboldalán is omegtalálhatóak az informciók.